Big Mac

Το Big Mac είναι ένα εμβληματικό χάμπεργκερ που ως προϊόν πωλείται από την Αμερικανική πολυεθνική εταιρεία εστιατορίων ταχείας εστίασης McDonald's. Δημιουργήθηκε το 1967 από τον Τζιμ Ντελιγκάτι (Jim Delligatti), έναν ιδιοκτήτη franchise McDonald's στο Πίτσμπεργκ της Πενσυλβάνια των Ηνωμένων Πολιτειών της Αμερικής. Αποτελεί σήμα κατατεθέν της εταιρείας και ενδεχομένως το δημοφιλέστερο σάντουιτς στην ιστορία της. Τα βασικά συστατικά του Big Mac περιλαμβάνουν τρία ψωμάκια με σπόρους σησαμιού, δύο μπιφτέκια βοδινού βάρους 1,6 ουγγιές (45 γραμμάρια) το καθένα, ειδική σάλτσα, μαρούλι, τυρί, αγγουράκι τουρσί και ψιλοκομμένο κρεμμύδι.

μικρογραφία|Η συσκευασία του Big Mac το 2025.

Παραλλαγές

Οι διάφορες εκδόσεις του Big Mac αντικατοπτρίζουν τις προτιμήσεις των καταναλωτών και τις κατά τόπους διατροφικές συνήθειες. Ανάλογα με τη χώρα και την εποχή, οι παραλλαγές αυτές μπορεί να περιλαμβάνουν διαφορετικά μεγέθη, υλικά ή γεύσεις.

μικρογραφία|To σάντουιτς Chicken Big Mac από τα McDonald's.
 Το Chicken Big Mac είναι μια παραλλαγή του κλασικού Big Mac που αντικαθιστά το μοσχαρίσιο μπιφτέκι με παναρισμένο κοτόπουλο, μαγειρεμένο σε βαθύ τηγάνισμα. Πωλείται στις ΗΠΑ, το Ηνωμένο Βασίλειο, τον Καναδά, το Πακιστάν, την Αίγυπτο, τα Ηνωμένα Αραβικά Εμιράτα, το Κουβέιτ, το Κατάρ και άλλες χώρες. Έχει κυκλοφορήσει και ως Chicken Mega Mac με διπλάσια ποσότητα τεμαχίων παναρισμένου κοτόπουλου (4).

μικρογραφία|Το Mega Mac (προγενέστερη ονομασία του Double Big Mac) σε εστιατόριο McDonald's στην Ιαπωνία.

 Το Double Big Mac (παλαιότερα Mega Mac) είναι ένα χάμπεργκερ με μια επιπλέον φέτα τυριού και διπλάσια ποσότητα μπιφτεκιών (4) σε σχέση με το Big Mac. Έχει διατεθεί στον Καναδά, την Κίνα, την Αίγυπτο, την Ιρλανδία, την Ιαπωνία, τη Μαλαισία, την Ταϊβάν (κατά τη διάρκεια προωθητικών περιόδων μόνο), την Τουρκία, τη Σιγκαπούρη, το Πακιστάν, τη Νότια Κορέα, τη Ταϊλάνδη και το Ηνωμένο Βασίλειο.
 Το Mac Jr., γνωστό και ως Mac Junior, είναι ίδιο σε μέγεθος με το κλασικό Big Mac, ωστόσο περιλαμβάνει 1 μπιφτέκι (αντί για 2) και 2 ψωμάκια (αντί για 3). Σε διαφορετικές χώρες και χρονικές περιόδους, έχει διατεθεί και με τα ονόματα Little Mac, Mini Mac, Son of Mac και Baby Mac.

μικρογραφία|Η συσκευασία του χάμπεργκερ Grand Mac από τα McDonald's.
 Το Grand Mac, γνωστό και ως Big Big Mac ή Grand Big Mac, είναι μια εμφατικά μεγαλύτερη έκδοση του. Έχει πολλαπλάσια ποσότητα κρέατος (παρόμοια με αυτή του Quarter Pounder), πιο μεγάλα ψωμάκια, περισσότερα λαχανικά και σάλτσα. Διατίθεται στην Ευρώπη (Φινλανδία, Βέλγιο, Ισπανία, Πορτογαλία και Ιταλία). Έχει πωληθεί περιοδικά και στη Σουηδία. Επίσης, έχει κυκλοφορήσει και το Grand Big Mac Bacon, με την προσθήκη μπέικον.
 Το Giga Big Mac, γνωστό και ως Giga Mac, είναι μια ακόμα μεγαλύτερη έκδοση από το Grand Mac. Πωλείται στην Ιαπωνία και είναι τρεις φορές μεγαλύτερο από το κλασσικό Big Mac.

μικρογραφία|Το Big Mac BLT σε εστιατόριο McDonald's στη Νότια Κορέα.
 Το Big Mac BLT είναι μια έκδοση του Big Mac που περιλαμβάνει μπέικον, μαρούλι και τομάτα. Η προσθήκη του BLT αποτελεί αρκτικόλεξο για τις αγγλικές λέξεις Bacon, Lettuce και Tomato. Κυκλοφόρησε στην Αυστραλία και τη Νέα Ζηλανδία ως προωθητικό προϊόν στα τέλη του 2017.
 Το Denali Mac ή McKinley Mac είναι ένα Big Mac με μεγαλύτερα μπιφτέκια από μοσχαρίσιο κρέας και μεγαλύτερη ποσότητα σάλτσας. Πήρε το όνομα του από το Ντενάλι (γνωστό και ως όρος ΜακΚίνλεϊ) στην Αλάσκα και πωλείται μόνο σε αυτή την πολιτεία. Ένα από τα διαφημιστικά σλόγκαν για το εν λόγω σάντουιτς είναι το "Everything's bigger in Alaska" (Όλα είναι μεγαλύτερα στην Αλάσκα).
 Το Big Mac Bacon είναι μια παραλλαγή του κλασικού Big Mac με την προσθήκη μπέικον.

μικρογραφία|To σάντουιτς Chicken Maharaja Mac από τα McDonald's.
 Στην Ινδία το Big Mac μετονομάστηκε σε Maharaja Mac, αφού η κατανάλωση βοδινού κρέατος είναι ως επί το πλείστον παράνομη. Αρχικά περιείχε αρνίσιο κρέας αντί για μοσχάρι. Ωστόσο, μαζί με άλλα προϊόντα της εταιρείας, τώρα φτιάχνεται από κοτόπουλο και ονομάζεται Chicken Maharaja Mac. Επίσης, έχει κυκλοφορήσει και το Veg Chicken Maharaja Mac, μια επιλογή που συνάδει με τις επιταγές της αυστηρής χορτοφαγίας. Η διαφορά στην συνταγή, εντοπίζεται στο γεγονός ότι το κρέας κοτόπουλου αντικαθίσταται με ένα σκεύασμα από ρύζι και τυρί.

 Big Mac Sauce 
μικρογραφία|Κοντινή λήψη του Big Mac. Η Special Sauce διακρίνεται στο κέντρο.
Ένα αξιοσημείωτο γεγονός σχετικά με το Big Mac είναι ότι η συνταγή της περιζήτητης Big Mac Sauce που χρησιμοποιείται στην παρασκευή του χάμπεργκερ, παρέμενε για πολλά χρόνια μυστική.

Γνωστή επίσης ως Big Mac Special Sauce και secret sauce, είναι μια συνταγή που πολλοί ερασιτέχνες μαγειρικής έχουν αποπειραθεί να δημιουργήσουν στην κουζίνα τους. Επίσης, υπάρχουν σάλτσες στο λιανικό εμπόριο, οι οποίες προσομοιάζουν σε γεύση και αποτελούν απομίμηση αυτής του Big Mac.

Το 2007, η ειδική σάλτσα του Big Mac, που για καιρό λογιζόταν ως Thousand Island dressing (σάλτσα χιλίων νησιών), αποκαλύφθηκε πως είναι μια συνταγή που περιλαβάνει νερό, έλαιο σόγιας, αλάτι, κρόκους αυγού, ζάχαρη, κουρκουμά, σιρόπι καλαμποκιού με υψηλή περιεκτικότητα σε φρουκτόζη, μαγιονέζα, κόμμι ξανθάνης, χλωριούχο κάλιο, καραμελωμένες πίκλες, κίτρινη μουστάρδα, ξίδι μηλίτη, χρώμα καραμέλας, λεκιθίνη σόγιας, σιτάρι, σκόνη σκόρδου, σκόνη κρεμμυδιού, μπαχαρικά και εκχυλίσματα πάπρικας.

Big Mac Index
μικρογραφία|Ένδειξη του Big Mac Index τον Ιούλιο του 2018.
Από το 1986, το Economist δημοσιεύει ετησίως το Big Mac Index, έναν ανάλαφρο οικονομικό δείκτη που χρησιμοποιεί τις τιμές του Big Mac σε διάφορες χώρες για να αξιολογήσει την αγοραστική δύναμη των νομισμάτων ανά τον κόσμο.
μικρογραφία| Απεικόνιση πόσων Big Mac αγοράζει κανείς με  100 δολάρια ΗΠΑ σε διάφορες χώρες, βασισμένη στον δείκτη Big Mac Index του The Economist.

Big Mac Land
 μικρογραφία| Η ενότητα Big Mac Land του Busch Stadium, στο Σαιντ Λούις της πολιτείας Μιζούρι των ΗΠΑ.

Το Big Mac Land είναι μια ειδική ενότητα στο Busch Stadium, το γήπεδο των St. Louis Cardinals, της ομάδας μπέιζμπολ. Βρίσκεται στο αριστερό πεδίο και αποτελείται από τις ενότητες 271 και 272.

Το όνομα Big Mac Land προέρχεται από το διάσημο σάντουιτς της McDonald's και ονομάστηκε έτσι προς τιμήν του πρώην παίκτη των Cardinals, Mark McGwire, ο οποίος ήταν γνωστός για τις πολλές εντός συνόρων βολές, αποκτώντας το ψευδώνυμο "Big Mac".

Το Big Mac Land έχει επεκταθεί με τα χρόνια και τώρα καλύπτει δύο πλήρεις ενότητες στο Busch Stadium. Προσφέρει μια μοναδική εμπειρία για τους οπαδούς, με ειδικές προσφορές και έκπτωση στα εισιτήρια για τους αγώνες του Απριλίου και του Μαΐου.

Officer Big Mac

Ο Officer Big Mac (στα ελληνικά μεταφράζεται ως Αστυνόμος Big Mac) είναι χαρακτήρας της McDonaldland, ενός φανταστικού κόσμου που δημιουργήθηκε από την McDonald's για τις διαφημιστικές της καμπάνιες. Εμφανίστηκε το 1971 και αποσύρθηκε το 1985.

Ο Officer Big Mac μοιάζει εμφανισιακά με τον Mayor McCheese, τον δήμαρχο της McDonaldland. Ως αρχηγός της αστυνομίας, έχει την ευθύνη να διατηρεί την τάξη στην McDonaldland και να εμποδίζει τον Hamburglar από το να κλέβει χάμπεργκερ.

Άλλα ονόματα
μικρογραφία| Φωτογραφία μιας συσκευασίας του Big Mac, τραβηγμένη στο Νιου Τζέρσεϊ των Ηνωμένων Πολιτειών.
Αρχικά, το Big Mac λανσαρίστηκε με δύο διαφορετικά ονόματα, τα οποία δεν είχαν επιτυχία στην αγορά. Αυτά ήταν Aristocrat (ο Αριστοκράτης) και Blue Ribbon Burger (το μπέργκερ με τη μπλε κορδέλα). Το τρίτο όνομα, Big Mac, βρέθηκε από την Έσθερ Γκλίκσταϊν Ροουζ (Esther Glickstein Rose), μια 21χρονη γραμματέα που εργαζόταν στην έδρα της McDonald's στο Οουκ Μπρουκ του Ιλινόις.

Το τραγούδι του Big Mac
Το τραγούδι του Big Mac είναι ένα τζινγκλ (jingle) που χρησιμοποιείται στις διαφημιστικές καμπάνιες της McDonald's για να προωθήσει το ομώνυμο χάμπεργκερ.

 "Two all-beef patties, special sauce, lettuce, cheese, pickles, onions, on a sesame seed bun!"
 "Δύο μοσχαρίσια μπιφτέκια, ειδική σάλτσα, μαρούλι, τυρί, πίκλες, κρεμμύδια, σε ψωμάκι με σπόρους σησαμιού!"

Στο πλαίσιο της διαφήμισης, το τζινγκλ συνήθως αναφέρεται σε ένα σύντομο τραγούδι ή μελωδία που χρησιμοποιείται για να αυξήσει την αναγνωρισιμότητα ενός προϊόντος ή μιας μάρκας. Είναι εύκολα απομνημονεύσιμο και αποτελεί μια άκρως αποτελεσματική μέθοδο μάρκετινγκ.

Επετειακό κέρμα McCoin
μικρογραφία|Συσκευασία με το λογότυπο του εορτασμού των 50 χρόνων από την κυκλοφορία του Big Mac.

Το 2018 η McDonald's δημιούργησε το McCoin, ένα επετειακό κέρμα για να γιορτάσει το ορόσημο των 50 χρόνων κυκλοφορίας του Big Mac.

Περισσότερα από 6,2 εκατομμύρια McCoins διανεμήθηκαν –για περιορισμένο χρονικό διάστημα– σε περισσότερες από 50 χώρες παγκοσμίως. Ήταν ανταλλάξιμα για ένα δωρεάν Big Mac σε συμμετέχοντα καταστήματα McDonald's, καθ' όλη τη διάρκεια του έτους.

Κυκλοφόρησαν πέντε μοναδικά σχέδια του νομίσματος McCoin, καθένα αντιπροσωπεύοντας μια δεκαετία από την ιστορία του δημοφιλούς χάμπεργκερ.

 Ντον Γκόρσκε 
Ο Ντόναλντ Γκόρσκε (Donald  A. Gorske, γνωστός και ως Don Gorske) από το Ουισκόνσιν των Ηνωμένων Πολιτειών, έχει καταναλώσει έναν ασύλληπτα υψηλό αριθμό Big Mac στη ζωή του, ξεκινώντας από τις 17 Μαΐου 1972. Είναι γνωστός ως "ο απόλυτος θαυμαστής του Big Mac" και εισήχθη στα Παγκόσμια Ρεκόρ Γκίνες για τα περισσότερα Big Mac που έχει φάει ποτέ κανείς.

Ο Γκόρσκε έφτασε το ορόσημο των 30.000 Big Mac το 2018. Έσπασε αυτό το ρεκόρ το 2021, όταν ξεπέρασε τα 32.000 Big Mac. Μέχρι τον Ιανουάριο του 2023, ο Gorske είχε καταναλώσει συνολικά 33.400 Big Mac.

Θεματικό μουσείο Big Mac
Στο Ίρβιν της Πενσυλβάνια, περίπου 20 μίλια νοτιοανατολικά του Πίτσμπουργκ, βρίσκεται ένα θεματικό μουσείο αφιερωμένο στη διήγηση της μακρόχρονης ιστορίας του εμβληματικού αυτού χάμπεργκερ.

Το μουσείο ιδρύθηκε το 2007 από τον Μάικ Ντελιγκάτι, γιο του δημιουργού του Big Mac, Τζιμ Ντελιγκάτι. Ανάμεσα στα πολλά εκθέματα του, περιλαμβάνει ένα χρονολόγιο που αναδεικνύει την ιστορία του σάντουιτς και το μεγαλύτερο γλυπτό Big Mac στον κόσμο, το οποίο έχει ύψος περίπου 4,3 μέτρα. Επιπλέον, φιλοξενεί vintage συσκευασίες και παιχνίδια από παιδικά γεύματα.

 Διατροφικές πληροφορίες 
μικρογραφία| Τα ψωμάκια του Big Mac έχουν διάμετρο 10 εκ., ενώ τα μπιφτέκια έχουν διάμετρο 8,9 εκ. και πάχος 0,64 εκ.
Σύμφωνα με στοιχεία που δημοσιεύονται στην επίσημη ιστοσελίδα της McDonald's, το Big Mac έχει το ακόλουθο διατροφικό περιεχόμενο:
Ανά μερίδα

Ανά 100 γρ.

 Δείτε επίσης 

 McDonald's
 Quarter Pounder
 McChicken
 Filet-O-Fish

 Εξωτερικοί σύνδεσμοι 

 Επίσημος ιστότοπος

 Παραπομπές 

Κατηγορία:Προϊόντα McDonald's
Κατηγορία:Σάντουιτς